CELEX: 32017D1767
Language: lt
Date: 1506297600000
Title: 2017 m. rugsėjo 25 d. Tarybos įgyvendinimo sprendimas (ES) 2017/1767, kuriuo Jungtinei Karalystei leidžiama pagal Direktyvos 2003/96/EB 19 straipsnio nuostatas taikyti žemesnį variklių degalų, sunaudojamų Vidinių ir Išorinių Hebridų salose, Šiaurės jūros salose, Klaido įlankos salose ir Silio salose, apmokestinimo lygį

28.9.2017   
            
            
               LT
            
            
               Europos Sąjungos oficialusis leidinys
            
            
               L 250/69
            
         TARYBOS ĮGYVENDINIMO SPRENDIMAS (ES) 2017/1767
   2017 m. rugsėjo 25 d.
   kuriuo Jungtinei Karalystei leidžiama pagal Direktyvos 2003/96/EB 19 straipsnio nuostatas taikyti žemesnį variklių degalų, sunaudojamų Vidinių ir Išorinių Hebridų salose, Šiaurės jūros salose, Klaido įlankos salose ir Silio salose, apmokestinimo lygį
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą (1), ypač į jos 19 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               2016 m. rugsėjo 16 d. laišku Jungtinė Karalystė paprašė leisti pagal Direktyvos 2003/96/EB (toliau – Direktyva) 19 straipsnį taikyti sumažintą akcizo tarifą gazoliui ir bešviniam benzinui Vidinių ir Išorinių Hebridų salose, Šiaurės jūros salose, Klaido įlankos salose (kurios visos yra prie Škotijos pakrantės) ir Silio salose (prie pietvakarinės Anglijos pakrantės), taip pat Silio salose (prie pietvakarinės Anglijos pakrantės). 2016 m. gruodžio 16 d. Jungtinė Karalystė pateikė papildomos informacijos;
            
         
               (2)
            
            
               šiose vietovėse gazolio ir bešvinio benzino kainos yra didesnės už kainų likusioje Jungtinės Karalystės teritorijoje vidurkį, dėl to vietiniai degalų vartotojai yra nepalankesnėje padėtyje. Kainų skirtumas atsiranda dėl papildomų vieneto sąnaudų, susijusių su salų geografine padėtimi, nedidelus gyventojų skaičiumi ir gana nedideliu pristatomu degalų kiekiu;
            
         
               (3)
            
            
               mokesčių sumažinimas nebus didesnis, nei reikalingas kompensuoti papildomas vieneto sąnaudas, kurias patiria atitinkamų geografinių sričių vartotojai;
            
         
               (4)
            
            
               sumažinti akcizo tarifai viršys Direktyvos 7 straipsnyje nustatytus minimalius tarifus;
            
         
               (5)
            
            
               atsižvelgiant į tai, kad teritorijos, kuriose taikoma priemonė, yra salos, taip pat į tai, kad tarifai sumažinami gana nedaug, priemonė nesukels papildomo judėjimo, susijusio būtent su variklių degalų tiekimu;
            
         
               (6)
            
            
               todėl priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu ir atitinka Sąjungos sveikatos, aplinkos, energetikos ir transporto politikos nuostatas;
            
         
               (7)
            
            
               atsižvelgiant į Direktyvos 19 straipsnio 2 dalį, kiekvieno leidimo, suteikto pagal šį straipsnį, galiojimo laikotarpis turi būti griežtai apribotas. Siekiant susijusioms įmonėms ir vartotojams suteikti pakankamą tikrumą, leidimas suteikiamas šešerių metų laikotarpiui. Šis sprendimas neturi poveikio Sąjungos taisyklių, susijusių su valstybės pagalba, taikymui,
            
         PRIĖMĖ ŠĮ SPRENDIMĄ:
   1 straipsnis
   Jungtinei Karalystei leidžiama taikyti žemesnį bešvinio benzino ir gazolio, naudojamų kaip variklių degalai, apmokestinimo lygį visose Vidinių ir Išorinių Hebridų salose, Šiaurės jūros salose, Klaido įlankos salose ir Silio salose.
   Atitinkamai bešvinio benzino arba gazolio nacionalinio apmokestinimo lygio sumažinimas turėtų būti ne didesnis už papildomas mažmeninio pardavimo tose geografinėse teritorijose sąnaudas, palyginti su vidutinėmis Jungtinės Karalystės mažmeninio pardavimo sąnaudomis, ir turėtų būti ne didesnis nei 50 GBP už 1 000 produkto litrų.
   2 straipsnis
   Šis sprendimas taikomas nuo 2017 m. lapkričio 1 d. ir baigia galioti 2023 m. spalio 31 d.
   3 straipsnis
   Šis sprendimas skirtas Jungtinei Didžiosios Britanijos ir Šiaurės Airijos Karalystei.
   
      Priimta Briuselyje 2017 m. rugsėjo 25 d.
      
         
            Tarybos vardu
         
         
            Pirmininkas
         
         M. MAASIKAS
      
   
   
      (1)  OL L 283, 2003 10 31, p. 51.